Tuis NUUT Hoekom voel ek nooit goed genoeg nie?
Dit voel asof alles wat jy doen, onder 'n mikroskoop geplaas word, dat jy altyd dopgehou word, gedurig gekritiseer word. Jy gee en gee, maar selfs jou beste voel nie goed genoeg nie. Hoe stel jy ander ooit tevrede?
"Dit voel vir my asof ek nie goed genoeg is vir my man en kinders nie. Ek probeer elke dag my bes doen en elke aand voel ek asof ek hulle in die steek gelaat het. Ek blaai deur Facebook en vergelyk myself, hoe ek lyk, met ander mense en dan voel dit vir my of so baie dinge kortkom. Ek sukkel regtig om vertroue te hê in wie ek is."
Onthou, jy is 'n individu met 'n temperament, karakter en persoonlikheid. Jy leef nie toevallig vandag in hierdie land nie. Jy is ook nie 'n fout, 'n glips of 'n probleem nie.
Raak ontslae van die maskers in jou lewe. Streef jou eie drome na en hou op om jouself met ander te vergelyk.
Kyk elke dag in die spieël en sê: "Ek is oukei. Ja, ek het foute, ja, ek werk daaraan, maar ek wil, ek sal en ek gaan myself ontdek vir wie EK is en nooit moed opgee nie."
Los al die emosionele bagasie
Dis tyd om te vergewe. Vergifnis maak gesond. Kwaad wees, gebelgd voel en heeltyd aan seerkry dink, belemmer net een persoon – jouself!
Hou wel in gedagte dat dit 'n proses is – moenie oornag wonderwerke verwag nie. Maar moet ook nooit net opgee nie.
Sê nou ek is nie goed genoeg nie
Onthou jy toe jy nog op skool was en dit was eksamentyd. Jy het gestudeer tot dit gevoel het asof jy alles in jou slaap kon opsê. Dan stap jy by die eksamenlokaal in en skielik dink jy paniekbevange: "Ek kan niks onthou nie!"
Hoe het jy dit oorbrug? Wel, jy het maar ingegaan, diep asemgehaal en die eksamen aangevat. Dis presies wat jy ook nou moet doen terwyl jy besig is om jou lewe vlerke te gee.
Almal weet verandering is deel van die lewe, tog sukkel baie van ons om daarby aan te pas. Wat as ek nie goed genoeg is nie? Wat as ek my woorde vergeet? As ek nie die projek kan voltooi nie?
Dis dan dat die gesegde "fake it till you make it" inskop. Doen wat jy moet doen! Onthou wie jy is. Weet waartoe jy in staat is.
Foute en mislukkings op jou pad
Verkeerde besluite word geneem en soms werk dinge nie uit soos dit moet nie. Dit gebeur. Dis die lewe.
Moenie soos 'n strandbal wees wat lig en vrolik deur die lewe bons, maar met die geringste doring of klip stukkend gesteek word en dan leweloos bly lê nie. Wees soos 'n muurbalballetjie: dit maak nie saak hoe hard jy dit teen die muur moker nie, dit hop altyd weer met groter spoed terug.
Jou lewe sal altyd die produk van jou gedagtes wees. Jou gedagtes is soos 'n magneet. Ons trek die dinge aan waaraan ons die meeste dink. Indien jy positiewe, gelukkige gedagtes dink, sal jy ander positiewe en gelukkige mense na jou toe aantrek.
Jy kan kies wat jy dink en hoe jy dink. Dalk het jy in die gewoonte verval om negatiewe goed te dink en negatief met jouself te praat. Die goeie nuus is, jy kan dit verander!
Een van die grootste geheime tot positiewe gedagtes is dankbaarheid. Ons moet harte hê wat oorloop van dankbaarheid, want dan sal ons minder dink wat alles verkeerd is.
Skool van die lewe, deur verhoudingskenner Lynette Beer
Volg ook Lynette Beer se #3MinuteSelfhelp-REEKS, kliek hier.
Vorige artikelBepaal gene my gesondheid?
Droom met die eindpunt in gedagte
Die lewe verloop nie soos ons dit beplan nie. Dit beteken nie dat probleme jou van stryk af hoef te bring nie. Fokus op die resultaat en nie op...